REGNER GRASTEN FILM HAR FÅET FILMRETTIGHEDERNE TIL

BESTSELLER-SENSATIONEN ”DEN, DER LEVER STILLE ” AF LEONORA CHRISTINA SKOV

PUK GRASTEN SKAL INSTRUERE.

62 uger i toppen af bestsellerlisterne og 120.000 solgte bøger gør *Den, Der Lever Stille* til en bestseller- sensation. Det er kun de helt store krimier, der kommer op i de oplag og meget sjældent en skønlitterær bog. I 2019 blev Leonora Christina tildelt boghandlernes pris, De Gyldne Laurbær for *Den, Der Lever Stille*. Nu skal bogen filmatiseres af Regner Grasten Film og Puk Grasten instruerer. *Den, Der Lever Stille* er Puk Grastens anden spillefilm efter den amerikanske, 37, som modtog prisen for bedste instruktion samt de russiske kritikers pris for bedste film på Moscow International Film Festival. Puk Grasten modtog også Statens Kunstfonds præmie for sin instruktion af *37* og er derudover blevet tildelt Carl Th. Dreyer prisen. Puk Grasten skriver manuskriptet sammen med Torval Lervad, der blandt andet har skrevet *Hvidsten Gruppen* og *Tarok*.

**LEONORA CHRISTINA SKOV**: ”Jeg havde aldrig troet, det skulle komme dertil, hvor jeg ville se en af mine bøger filmatiseret, og det skulle være *Den, der lever stille,* der jo handler om mit eget liv, er helt surrealistisk. Det er lærerigt at se, hvordan en anden kunstart arbejder. Indtil videre har Regner Grasten og Puk Grasten kastet sig over alle mine tidligere romaner og en masse andet kildemateriale, og jeg føler virkelig, at min roman er i gode hænder. Jeg glæder mig meget til den videre proces - og til at se resultatet på det store lærred.”

**OM ”DEN, DER LEVER STILLE”:** Da Leonoras mor dør, beslutter hun at skrive den faktiske historie om sig selv og sit liv. Om den ensomme Christina, der vokser op i et rødt parcelhus i Helsinge med en plan: Hvis bare hun opfører sig almindeligt, får topkarakterer og ikke gør sin mor ked af det eller sin far vred, kan det være, at de kan elske hende. Og om den unge litteraturstuderende, der på trods flytter til København for at genskabe sig selv som forfatteren Leonora og til sine forældres rædsel forelsker sig i en kvindelig præst. ”Når du ligger i rendestenen, skal du nok komme hjem”, siger hendes far, men så tager Leonoras raseri og livslyst endelig over.

**REGNER GRASTEN**: ”Ingen tvivl om at *Den, Der Lever Stille* kan blive en af årets store filmsucceser og en film, der vil sætte sig dybe spor hos danskerne, som det gjorde med Hvidstengruppen. Men også internationalt vil *Den, Der Lever Stille* få en stor gennemslagskraft på de store festivaler.”

**PUK GRASTEN**: ”*Den, Der Lever Stille* dykker ned i de følelser, normer og tabuer, som vi ikke snakker højt om.  Historien fortæller nærværende om et liv kontrolleret af skyld, ensomhed, vrede og en mor, der ikke kan elske sit barn. Igennem historien kæmper Leonora Christina Skov med at blive fri. Ikke fri ved at flygte væk, men blive fri ved at finde svaret på *hvorfor* hendes mor hader hende. Morens manglende kærlighed til sit barn kommer til udtryk ved at nedbryde datteren for at tilpasse sig normerne, for som moren siger*: ”den der lever stille, lever godt!”* Det uhyggelige i *Den, Der Lever Stille* er hvor skræmmende genkendelig, den er for mange, da alle har mærket den sociale kontrol for hvordan *man* burde leve. Mange kan se sig selv i historien, men ikke alle er sluppet ud. Det er et hårdt liv at være vidne til, men også inspirerende i at turde at leve sit eget liv og ikke det liv andre pådutter én.

Som filminstruktør er det en kæmpe ære at få lov til at sætte billeder på det liv, som så mange mennesker har identificeret sig med, og mit håb er at give publikum en helt ny oplevelse af Leonora Christina Skovs bog.”

*Den, Der Lever Stille* forventes at få premiere i biograferne december 2020

*Billedtekst: Regner Grasten, Leonora Christina Skov og Puk Grasten med breve, tegninger, historie og de første romaner, som Leonora Christina skrev fra hun var barn. Et fantastisk materiale til filmens manuskript. Foto: Regner Grasten Film*